



**Proiect de activitate**

**integrată**

***Omida mâncăcioasă***



Educatoare: Vișan Ioana - Alexandra

Grupa: mică *Albinuțe*



***PROIECT DIDACTIC***

**Unitatea de învăţământ** : Grădiniţa *Rază de Soare*, Târgovişte

**Data** : 12. 12. 2018

**Educatoare** : Vișan Ioana - Alexandra

**Grupa**: mică *Albinuțe*

**Tema anuală de studiu** : Cu ce și cum exprimăm ceea ce simțim?

**Tema săptămânii** : Poveștile copilăriei

**Tema zilei** : ***Omida mâncăcioasă***

**Forma de realizare**: activitate integrată

**Tipul activităţii**: mixtă

**Componenţa activităţii**:

***1. ADP - Activităţi de dezvoltare personală*:**

* **Rutine: Întâlnirea de dimineață:** *Povestea preferată*

Salutul. Prezența. Calendarul naturii. Știrea zilei*: Astăzi vom avea invitați surpriză.*

* **Tranziţii:** *Trenulețul colorat*

*Sunt omida colorată și la centrul… mă opresc îndată*.

**2.** **ADE - *Activităţi pe domenii experienţiale:***

* **Domeniul limbă și comunicare (DLC): Educarea limbajului:** *Omida mâncăcioasă,* deEric Carle

Mijloc de realizare: lectura educatoarei

* **Domeniul om și societate (DOS**): **Activitate practică:** *Omida*

Mijloc de realizare: lipire

**3.** ***Jocuri şi activităţi didactice alese:***

* **ALA I:**

- Joc de rol: *Hrană pentru omidă*  (preparare gustări și interpretare de roluri);

- Joc de masă: *- Alege și potrivește* (la masa luminoasă)

*- Omida* (înșirare paste)

- Știință: *Ce a mâncat omida?* (sortare imagini)

* **ALA II:**

- Joc distractiv: *Ștafeta omizilor*

**Scopul activității:**

* + însușirea conștientă a conținutului poveștii și redarea acestuia în succesiunea logică a evenimentelor, cu suport intuitiv;

- consolidarea unor priceperi și deprinderi specifice de lucru (lipire, asamblare, îmbinare, alăturare, înșirare, practic-gospodărești).

**Obiective operaționale:**

O1 – să precizeze titlul și personajele poveștii;

O2 – să formuleze propoziții corecte;

O3 – să lipească propria fotografie pe corpul omizii, folosind-o ca parte dintr-un întreg;

O4 – să prepare gustări pentru omidă;

O5 – să potrivească ciucurii pe corpul omizii în funcţie de culoare;

O6 – să înșire pastele pe sârma plușată;

O7 – să introducă jetoanele cu alimentele consumate de omidă în ”burta” acesteia;

O8 – să respecte regulile de joc.

**Metode şi procedee**: povestirea, explicaţia, conversaţia, observația, exerciţiul, jocul, demonstraţia, metoda „*Turul galeriei*”, lucrul individual sau în grupuri mici, surpriza;

**Material didactic**:

- cutie mare de cadouri, omidă de pluș de dimensiune mare (1.5 m), cartea *Omida mâncăcioasă*, palete de culoare verde;

- pâine feliată, măsline, roșii, castraveți, ouă fierte, tacâmuri de unică - folosință, șorțuri de bucătărie, farfurii, tocătoare, șervețele de masă;

- fotografii, lipici solid, cercuri din zăpadă artificială verde, 2 cartoane duplex, jetoane cu alimente, magneți, fluturași și omizi autocolante.

- șabloane plastifiate sub formă de omidă, jetoane mici cu alimente, coli colorate cartonate;

- masa luminoasă, ciucuri colorați, imagini model cu omizi colorate, paste verzi, sârmă plușată;

- jetoane mari cu alimente;

- recompense – medalii

**Durata**: 1 zi

**Bibliografie :**

* *Omida mâncăcioasă*, Eric Carle, Editura Cartea copiilor, 2009
* *Curriculum pentru învățământul preșcolar* - MECT, 2008;



***Scenariul activității***

Activitatea debutează cu **întâlnirea de dimineață**, toți copiii stau pe scăunele, așezați în semicerc, asigurându-se contactul vizual între aceștia.

**Salutul** se va desfășura prin intermediul cântecului*: „Copilașii s-au trezit, bună dimineața!...,*  fiecare copil ridicându-se în picioare atunci când își aude numele.

**Prezența.** Copiii identifică colegii absenți, iar unul dintre ei se va duce la panoul de prezență pentru a le așeza fotografiile în partea de jos a acestuia.

Se stabilește cum este vremea și se completează **Calendarul Naturii**.

În clasă își face apariția *Fluturică,* ținând în brațe o cutie - surpriză. La deschiderea acesteia se descoperă înăuntru o omidă mare de pluș și o carte. *Fluturică* îi roagă pe copii să-i găsească și lui un prieten pentru că este singur și nu are cu cine să se joace (prietena lui -  *Omida* nu poate zbura alături de el). Pentru a-l ajuta copiii trebuie să asculte povestea *Omida mâncăcioasă* și să rezolve corect sarcinile pregătite de acesta.

**Activităţi pe domenii experenţiale:**

În continuare se derulează activitatea de ***Educarea limbajului*,** în care educatoarea le citește copiilor povestea *Omida mâncăcioasă.*

Povestea este expusă după următorul **plan**:

* *Dintr­­-un oușor a ieșit o omidă mică.*
* *De luni până sâmbătă omida a mâncat diverse alimente.*
* *Pentru că a mâncat prea mult, a durut-o burtica.*
* *Duminică a mâncat doar o frunză verde și s-a simțit mai bine.*
* *Omida era acum mare și grasă.*
* *Și-a construit o căsuță numită cocon și a dormit înăuntru câteva săptămâni.*
* *Când s-a trezit și a ieșit din cocon era un fluture.*

Fixarea conţinutului se va face prin intermediului jocului *Ridică paleta verde*.

Se adresează întrebări referitoare la conținutul poveștii :

* *Cum se numește povestea?*
* *Din ce a ieșit omida cea mică?*
* *Ce a făcut omida ca să-și astâmpere foamea?*
* *Ce a mâncat omida în zilele...?*
* *De ce duminică a mâncat doar o frunză verde?*
* *Cum arăta omida după ce a mâncat toată săptămâna?*
* *Cum se numește căsuța omizii?*
* *Cine a ieșit din cocon după câteva săptămâni?*
* *Ce credeți că s-a întâmplat cu omida cât timp a dormit?*

Pentru că *Fluturică* le-a pregătit copiilor și alte surprize, educatoarea le propune acestora să urce în *Trenulețul colorat* pentru a vizita centrele de lucru.

Prin intermediul tranziției *Sunt omida colorată și la centrul…mă opresc îndată!*, se intuiesc materialele puse la dispoziție în centrele deschise.

La sectorul **ARTĂ**, *Domeniul Om și societate – Activitate Practică*, copiii vor avea de realizat corpul omizii, folosindu-se de propriile fotografii.

***Etape de lucru:***

* Vor intui materialele de lucru;
* Vor identifica propria fotografie;
* Vor lua câte un cerc verde, din zăpadă artificială;
* Vor lipi, cu lipici solid, fotografiile pe cercul verde;
* Vor așeza fotografiile pe un carton duplex, în corpul omizii, pe bază de magnet;
* Vor identifica jetoanele cu alimente consumate de omidă;
* Vor lipi câte un jeton pe cartonul duplex.

***Criterii de evaluare:***

* Mânuirea corectă a materialelor de lucru;
* Respectarea ordinii efectuării operațiilor de lucru;
* Lipirea corectă, fără exces de pastă de lipit;
* Acuratețea lucrării și disciplina în timpul lucrului.

La centrul **JOC DE ROL**, copiii vor interpreta rolul de bucătar unde vor pregăti gustări pentru omidă, având la dispoziție tacâmuri de unică – folosință, pâine feliată și diverse alimente.

Li se reamintește că trebuie să respecte normele de igienă specifice.

La centrul ***ȘTIINȚĂ*** copiii vor ʺhrăniʺ omida. Vor introduce jetoane cu alimentele consumate de omidă în burtica acesteia. (șablon omidă plastifiată)

Centrul **JOC DE MASĂ** se desfășoară la masa luminoasă. Copiii vor așeza ciucurii mari, colorați, peste imaginile cu omizi colorate. Vor potrivi culorile ciucurilor cu culorile din corpul omizii. De asemenea, vor înșira pastele verzi pe sârma plușată pentru a realiza corpul omizii.

Înainte de a se îndrepta către sectoarele de activitate, copiii vor executa exerciții pentru încălzirea braţelor.

* Închiderea şi deschiderea pumnilor;
* Morişca;
* Ne spălăm pe mâini;
* Plouă, tună, fulgeră;
* Bate vântul.

La final se analizează produsele din fiecare centru, copiii sunt felicitaţi pentru că l-au ajutat pe *Fluturică* să-și găsească un prieten de joacă. Pentru că omida a fost hrănită, în curând ea se va băga la somn iar când se va trezi va fi un frumos fluturaș, pregătit de joacă împreună cu prietenul ei.

După finalizarea lucrărilor din cadrul centrelor, copiii se vor pregăti pentru programul distractiv **(ALA II)**

Atmosfera va fi destinsă prin intermediul jocului *Ștafeta omizilor –* joc distractiv

* Copiii se împart în 2 echipe, la linia de start. La semnalul educatoarei, aceștia pornesc, târându-se ca omida, câte unul, în căutarea jetoanelor mari cu alimente. Fiecare copil va găsi câte un singur jeton pe care îl va aduce înapoi la linia de start, moment în care va porni următorul copil din echipă.
* Câștigă echipa ai cărei copii termină primii de adus jetoanele cu alimente.

La sfârșit, copiii primesc medalii.

**Omida mâncăcioasă**

*de Eric Carle*

*ʺUn oușor stătea pe o frunză, în lumina lunii.*

*Într-o duminică dimineața, când soarele răsări, cald  și zâmbitor- poc!- din oușor ieși o omidă mică.*

*Îi era foarte foame, așa că porni degrabă să caute de mâncare.*

* *Luni găsi un măr și-l mâncă. Totuși, îi mai era foame.*
* *Marți mâncă două pere. Totuși nu se sătură.*
* *Miercuri mâncă trei prune. Tot îi mai era foame.*
* *Joi mâncă patru căpșuni. Tot nu se sătură.*
* *Vineri mâncă cinci portocale, dar tot îi era foame.*
* *Sâmbătă oare ce-a mai mâncat omida?: o prăjitură de ciocolată, o înghețată, un castravete murat, o felie de cașcaval, o bucată de salam, o acadea, o felie de plăcintă cu cireșe, un cârnat, o brioșă și o felie de pepene.*

*În noaptea care a urmat, pe omidă a durut-o burtica.*

*Veni o noua zi de duminică. Omida mâncă o frunză verde și fragedă și se simți mult mai bine.*

*În sfârșit, nu-i mai era foame. Și, dintr-o omidă mititică, se făcuse o omidă mare și grasă.*

*Omida își construi o căsuță, numită cocon, și se culcă înăuntru. După două săptămâni și mai bine de somn, se trezi. Făcu o gaură în cocon și, când se strecură încet afara…*

*…era un minunat fluture!*

|  |  |  |  |  |
| --- | --- | --- | --- | --- |
| ***EVENIMENTE DIDACTICE*** | ***CONŢINUTUL ŞTIINŢIFIC*** | ***STRATEGII DIDACTICE*** | | ***EVALUARE***  **(instrumente şi indicatori)** |
| ***METODE ŞI PROCEDEE*** | ***MIJLOACE DE ÎNVĂŢĂMÂNT*** |
| ***1. Moment organizatoric*** | Se vor asigura condiţiile necesare pentru desfăşurarea optimă a activităţii: aerisirea sălii de grupă, amenajarea spaţiului educaţional şi pregătirea materialului didactic.  **Rutine: Întâlnirea de dimineaţă:** *Povestea preferată*  **Salutul:** *Copilaşii s-au trezit, bună dimineață..! - cântec*  **Prezența:** *Ce albinuțe sunt prezente astăzi la grădiniță?*  **Calendarul naturii:** *Cum este vremea astăzi?*  **Tranziții:**  *- Trenulețul colorat*  *- Sunt omida colorată și la centrul…mă opresc îndată* | Conversaţia | Calendarul naturii  Panoul de prezență | Evaluarea deprinderilor de disciplină  Observarea comportamentului copiilor    Răspunsurile copiilor |
| ***2.Activitate/ discuție introductivă*** | Educatoarea le prezintă copiilor musafirii din sala de grupă.  Se va realiza prin prezentarea unei cutii de cadouri – surpriză din partea lui  *Fluturică* în care se află o omidă mare de pluș și o carte. | Conversaţia  Explicaţia | Cutia  Omida din pluș  Carte  Invitat - *Fluturică* | Observarea comportamentului nonverbal  Răspunsurile copiilor |
| ***3.Anunţarea temei şi a obiectivelor*** | Preșcolarii sunt rugați de *Fluturică* să-i găsească și lui un prieten pentru că este singur și nu are cu cine să se joace. Pentru a-l ajuta pe *Fluturică,* copiii trebuie să asculte povestea *Omida mâncăcioasă* și să rezolve corect sarcinile pregătite de acesta.  Se vor anunţa: tema, obiectivele şi modul de desfăşurare a activităţii. | Explicaţia  Conversaţia |  |  |
| ***4.Prezentarea optimă a conținutului și dirijarea învățării*** | ***Educarea limbajului:***  Educatoarea le arată copiilor cartea *Omida mâncăcioasă* punând accent pe copertă și autor.  *Despre ce credeți că este vorba în carte?*  Le propune acestora să asculte povestea pentru a afla cum îl pot ajuta pe *Fluturică*.  Educatoarea citește povestea ținând cartea deschisă înspre copii, pentru ca ei să vadă imaginile.  Se citește povestea integral, fără întrerupere, cu intonație corespunzătoare, rar – astfel încât copiii să-și poată imagina ceea ce ascultă.  Urmează repovestirea, cu ajutorul copiilor, pe baza imaginilor din carte, respectându-se ordinea logică a evenimentelor.  Se va pune accentul pe formularea propozițiilor corecte din punct de vedere gramatical   * + - Fixarea conţinutului (plan de întrebări) * Educatoarea iniţiază jocul *Ridică paleta verde* * Copiii așezați în semicerc vor primi palete de culoare verde. * Urmărind imaginile din carte, vor trebui să răspundă la întrebări, ridicând paleta verde, doar atunci când un copil răspunde corect. * *- Cum se numește povestea?*   *- Omida mâncăcioasă*.   * *- Din ce a ieșit omida cea mică?*   *- Dintr-un oușor.*   * *- Ce a făcut omida ca să-și astâmpere foamea? - A plecat în căutarea hranei.* * *- Ce a mâncat omida în zilele...?*   *- Dintr-un măr, din 2 pere, din 3 prune, din 4 căpșuni, din 5 portocale, iar sâmbătă: o prăjitură de ciocolată, o înghețată, un castravete murat, o felie de cașcaval, o bucată de salam, o acadea, o felie de plăcintă cu cireșe, un cârnat, o brioșă și o felie de pepene.*     * *- De ce duminică a mâncat doar o frunză verde?*   *- Pentru că o durea burtica.*   * *- Cum arăta omida după ce a mâncat toată săptămâna?*   *- Era mare și grasă.*   * *- Cum se numește căsuța omizii?*   *-Cocon.*   * *- Cine a ieșit din cocon după câteva săptămâni?*   *-Un fluture.*   * *Ce credeți că s-a întâmplat cu omida cât timp a dormit?*   *- S-a transformat într-un fluture, i-au crescut aripi*. | Conversația  Observația  Conversaţia  Jocul | Cartea  *Omida mâncăcioasă* de Eric Carle  Pelete de culoare verde  Pelete de culoare verde  Cartea  *Omida mâncăcioasă* de Eric Carle | Frontală  Observarea comportamentului copiilor  Răspunsurile copiilor  Proba individuala  Aprecieri verbale  Răspunsurile copiilor |
| ***5.Obținerea performanței*** | Educatoarea le prezintă copiilor centrele, aceștia urcându-se în *Trenulețul colorat* și spunând *Sunt omida colorată și la sectorul…mă opresc îndată!*  ***Activitatea practică*** se va desfășura integrat în centrul ***Artă***. La acest centru de interes preșcolarii vor avea ca sarcini să-și identifice propria fotografie și să o lipească pe un suport dat, în formă de cerc.  Vor așeza apoi fotografia în corpul omizii – pe bază de magnet, pe un carton duplex, contribuind astfel la formarea corpului omizii.  Vor identifica apoi jetoanele cu alimentele consumate de omidă și vor lipi câte unul pe carton, lângă omidă.  Toți copiii vor trece pe la acest centru deoarece omida va fi completă doar după ce aceștia vin să-și așeze fotografia în corpul acesteia. După lipirea fotografiei în corpul omizii copiii vor primi recompense – fluturași/omizi autocolante.  ***Joc de masă:*** Acest centru se va desfășura la masa luminoasă. Copiii vor avea ca sarcină să potrivească ciucurii colorați pe corpul omizii în funcţie de culoare și să înșire pastele verzi pe sârma plușată pentru a realiza corpul omizii.  ***Știință:*** copiii vor ʺhrăniʺ omida. Vor introduce jetoane cu alimentele consumate de omidă în burtica acesteia (șablon omidă plastifiată)  ***Joc de rol:*** copiii vor interpreta rolul de bucătar, preparând gustări pentru omidă.  Se fac exercițiile de încălzire a mușchilor mici ai mâinii după care educatoarea le propune copiilor să-și aleagă un centru în care ar dori să lucreze, cu specificația că se pot roti în ordinea preferințelor. Educatoarea va supraveghea activitatea în centre și îi va ajuta pe copii acolo unde este cazul.  Rotația grupurilor se va face astfel încât toți copiii să participe la activitatea practică. | Explicația  Conversația  Demonstrația  Conversația  Lucrul pe grupuri  Demonstrația  Exercițiul  Jocul | Fotografii  Cercuri verzi din zăpadă artificială  Lipici solid  Jetoane cu alimente  Carton duplex  Fluturași/omizi autocolante  Ciucuri colorați  Imagini cu omizi colorate  Paste verzi  Sârmă plușată  Jetoane cu alimente  Șablon omidă  Alimente  Tacâmuri unică - folosință  Șorțuri de bucătărie  Materialele de lucru  din sectoare | Proba practică  Lucrul în grupuri  Colaborarea dintre copii pentru realizarea lucrărilor  Proba individuală  Proba practică  Observarea comportamentului copiilor  Aprecieri verbale |
| ***6.Asigurarea retenției și a transferului*** | Pentru că au rezolvat toate sarcinile date de *Fluturică,* acesta le-a mai pregătit copiilor o surpriză.  Educatoarea le spune copiilor că urmează să se joace împreună jocul *Ștafeta omizilor.*  ***Jocul Ștafeta omizilor***  Copiii se împart în 2 echipe, la linia de start. La semnalul educatoarei, aceștia pornesc, târându-se ca omida, câte unul, în căutarea jetoanelor mari cu alimente. Fiecare copil va găsi câte un singur jeton pe care îl va aduce înapoi la linia de start, moment în care va porni următorul copil din echipă.  Câștigă echipa ai cărei copiii termină primii de adus jetoanele cu alimente. | Conversația  Explicația  Jocul | Jetoane cu alimente | Observarea comportamentului copiilor |
| ***7.Încheierea activității*** | Sunt emise aprecieri verbale și autoaprecieri asupra modului de lucru, a comportamentului copiilor, asupra lucrărilor obținute.  Copiii sunt răsplătiți cu medalii. | Conversația  Explicația | Medalii  Produsele activității | Aprecieri verbale |